Bændur og Félag atvinnurekenda mótmæla tollafrumvarpi ríkisstjórnarinnar Ritstjórn Sú óvenjulega staða kom upp í dag að Bændasamtökin og búgreinafélög innan þeirra vébanda tóku höndum saman við Félag atvinnurekenda og fleiri til þess að mótmæla stjórnarfrumvarpi sem Kristján Þór Júlíusson , sjávarútvegs - og landbúnaðarráðherra , mælti fyrir á dögunum og kveður á um breytingar á tolla - og búvörulögum . Hagsmunaaðilar vilja hvetja ráðherra til þess að " ... vinna málið áfram og finna því heppilegri farveg , m.a. til að bregðast við mögulegum frávikum sem alltaf kunna að koma upp í búvöruframleiðslu , sem háð er veðurfari og öðrum ytri aðstæðum . " Garðyrkjubændur hafa m.a. bent á að frumvarpið muni að óbreyttu hafa neikvæð áhrif á starfsskilyrði íslenskrar garðyrkju , einkum útiræktarinnar , sem þegar stendur höllum fæti í samkeppni við innfluttar vörur . " Ástæða er til að óttast að útirækt á einstökum tegundum geti lagst af eða dregist enn frekar saman ef frumvarpið nær fram að ganga óbreytt , " segir í umsögn þeirra . Bændasamtök Íslands , Samtök iðnaðarins , búgreinafélög , Neytendasamtökin , Sölufélag garðyrkjumanna og Félag atvinnurekenda sendu ráðherra og atvinnuveganefnd Alþingis eftirfarandi yfirlýsingu vegna frumvarps um breytingar á búvörulögum og tollalögum : " Undirritaðir aðilar eru sammála um að það frumvarp sem nú liggur fyrir um breytingu á búvörulögum og tollalögum , 382. mál , eigi ekki að samþykkja í núverandi mynd . Nauðsynlegt er að vinna málið áfram og finna því heppilegri farveg , m.a. til að bregðast við mögulegum frávikum sem alltaf kunna að koma upp í búvöruframleiðslu , sem háð er veðurfari og öðrum ytri aðstæðum . Undirritaðir aðilar vilja gjarnan koma að þeirri vinnu . " Bændasamtök Íslands Samtök iðnaðarins Frumvarpið og umsagnir hagsmunaaðila er hægt að sjá hér .